CELEX: 32016D0775
Language: sl
Date: 2016-05-18 00:00:00
Title: Izvedbeni sklep Komisije (EU) 2016/775 z dne 18. maja 2016 o referenčni vrednosti za brezplačno dodeljevanje pravic do emisije toplogrednih plinov operatorjem zrakoplovov v skladu s členom 3f(5) Direktive 2003/87/ES Evropskega parlamenta in Sveta (Besedilo velja za EGP)

19.5.2016   
            
            
               SL
            
            
               Uradni list Evropske unije
            
            
               L 128/10
            
         IZVEDBENI SKLEP KOMISIJE (EU) 2016/775
   z dne 18. maja 2016
   o referenčni vrednosti za brezplačno dodeljevanje pravic do emisije toplogrednih plinov operatorjem zrakoplovov v skladu s členom 3f(5) Direktive 2003/87/ES Evropskega parlamenta in Sveta
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanje Direktive 2003/87/ES Evropskega parlamenta in Sveta z dne 13. oktobra 2003 o vzpostavitvi sistema za trgovanje s pravicami do emisije toplogrednih plinov v Skupnosti in o spremembi Direktive Sveta 96/61/ES (1) in zlasti člena 3f(5) Direktive,
   ob upoštevanju naslednjega:
   
               (1)
            
            
               Člen 3f Direktive 2003/87/ES določa posebno rezervo, v katero se izločijo pravice za nekatere operatorje zrakoplovov.
            
         
               (2)
            
            
               Dodatna posebna rezerva je bila določena v skladu s členom 5 Izvedbenega sklepa Komisije 2014/389/EU (2) zaradi upoštevanja pristopa Hrvaške k Uniji.
            
         
               (3)
            
            
               Določiti bi bilo treba referenčno vrednost, ki bi se uporabljala za brezplačno dodeljevanje pravic operatorjem zrakoplovov, katerih vloge so bile Komisiji predložene do 30. junija 2016 v skladu s členom 3f(4) Direktive 2003/87/ES, in sicer tako za posebno rezervo, določeno s členom 3f Direktive 2003/87/ES, kot za posebno rezervo, določeno v skladu s členom 5 Izvedbenega sklepa 2014/389/EU.
            
         
               (4)
            
            
               V obeh primerih je bila zaradi referenčne vrednosti, izračunane na podlagi predloženih vlog, letna dodelitev na tonski kilometer večja od letne dodelitve na tonski kilometer operatorjem zrakoplovov v skladu s členom 3e(4) Direktive 2003/87/ES. Referenčno merilo oziroma referenčna vrednost iz člena 3e(3)(e) Direktive 2003/87/ES, kot je določena v Sklepu Komisije 2011/638/EU (3), se uporablja tudi za dodatno posebno rezervo, določeno v skladu s členom 5 Izvedbenega sklepa 2014/389/EU zaradi upoštevanja pristopa Hrvaške k Uniji, v skladu s točko (ix) oddelka 10(I)(1)(a) Priloge V k aktu o pristopu Hrvaške.
            
         
               (5)
            
            
               V skladu s členom 3f(6) Direktive 2003/87/ES referenčna vrednost za brezplačno dodeljevanje pravic do emisije toplogrednih plinov operatorjem zrakoplovov v skladu s členom 3f(5) Direktive 2003/87/ES ostaja enaka kot tista, ki se uporablja za brezplačno dodeljevanje pravic v skladu s členom 3e(4) in je določena s Sklepom 2011/638/EU –
            
         SPREJELA NASLEDNJI SKLEP:
   Člen 1
   1.   Referenčna vrednost, ki se uporablja za brezplačno dodeljevanje pravic operatorjem zrakoplovov v skladu s členom 3f Direktive 2003/87/ES za obdobje od 1. januarja 2013 do 31. decembra 2020, znaša 0,000642186914222035 pravice na tonski kilometer na leto.
   2.   Referenčna vrednost, ki se uporablja za brezplačno dodeljevanje pravic operatorjem zrakoplovov v skladu s členom 3f Direktive 2003/87/ES za namene člena 5 Izvedbenega sklepa 2014/389/EU za obdobje od 1. januarja 2014 do 31. decembra 2020, znaša 0,000642186914222035 pravice na tonski kilometer na leto.
   Člen 2
   Izračuni v zvezi s številom pravic, ki se jih dodeli v skladu z referenčnimi vrednostmi iz člena 1, se zaokrožijo na najbližje število pravic.
   Člen 3
   Ta sklep začne veljati dvajseti dan po objavi v Uradnem listu Evropske unije.
   
      V Bruslju, 18. maja 2016
      
         
            Za Komisijo
         
         
            Predsednik
         
         Jean-Claude JUNCKER
      
   
   
      (1)  UL L 275, 25.10.2003, str. 32.
   
      (2)  Izvedbeni sklep Komisije 2014/389/EU z dne 23. junija 2014 o dodatnih zgodovinskih emisijah iz letalstva in dodatnih pravicah za letalstvo zaradi upoštevanja pristopa Hrvaške k Evropski uniji (UL L 183, 24.6.2014, str. 135).
   
      (3)  Sklep Komisije 2011/638/EU z dne 26. septembra 2011 o referenčnih vrednostih za brezplačno dodeljevanje pravic do emisije toplogrednih plinov operatorjem zrakoplovov v skladu s členom 3e Direktive 2003/87/ES Evropskega parlamenta in Sveta (UL L 252, 28.9.2011, str. 20).